Die gewoonte van lomp woordverwerkers uit Redmond om die Afrikaanse onbepaalde lidwoord tot die foutiewe en lelike misbaksel ‘n te omvorm, is 'n hinderlike deel van 'n mens se alledaagse leeservaring. Op Nuus24.com kan 'n mens vanoggend sommer drie variante van die lidwoord ('n, ‘n asook ’n) heel naby aan mekaar sien.
Ou Afrikaanse tikmasjiene het blykbaar 'n aparte sleutel gehad vir die lidwoord en die moderne Unicode-standaard vir die voorstelling van karakters op rekenaars bevat dan ook 'n enkele simbool vir die Afrikaanse onbepaalde lidwoord, die ŉ. Laasgenoemde is 'n enkele karakter, soos die Griekse λ, en nie twee opeenvolgende karakters, soos die bogenoemde drie van News24, nie en het die UTF-16-kode 0x0149. Die gebruik van ŉ (0x0149) sou die misvormde lidwoord kon uitskakel en word, tot my matige verbasing, wel deur Facebook gebruik.
Ja, hierdie is 'n probleem in 'n groot klomp Afrikaanse publikasies. Dit is nie net woordverwerkers nie, maar ook sekere websagteware soos WordPress wat modules het om die standaarde van "webtipografie" te verbeter, en dan só die lidwoord misvorm.
Ek raai dat hierdie eintlik as 'n ligatuur geïmplimenteer moet word, nie as 'n semantiese verskil op karaktervlak nie. Dink maar aan ligature soos "ff" fi", ens. waarvoor goeie skriftipes aparte variante het sodat dit mooi vertoon. Dit sal dus per lettertipe geïmplimenteer word wat die eerste bostaande probleem oplos. Omdat dit nie 'n aparte karakter is nie, sal soek en indeksering ook nie hierdeur geaffekteer word nie.